বিবি গাঙ্গুলি স্ট্রিটে ভয়াবহ আগুন, ঘটনাস্থলে দমকলের ৮টি ইঞ্জিন, ধোঁয়ায় ঢাকল এলাকা

কলকাতা: বিবি গাঙ্গুলি স্ট্রিটে (Fire at BB Ganguly Strreet) আসবাবের দোকানে আগুন (Fire Broke Out)। কালো ধোয়াঁয় ঢাকল এলাকা। জানা গিয়েছে, একটি প্লাইউডের দোকানে আগুন লাগে। দ্রুত সেই আগুন ছড়িয়ে পড়ে। ঘটনাস্থলে দমকলের ৮টি ইঞ্জিন।আগুন নেভানোর চেষ্টা করা হচ্ছে। এই ঘটনায় এখনও পর্যন্ত কোনও হতাহতের খবর মেলেনি।

জানা গিয়েছে, বুধবার সকালে বি বি গাঙ্গুলি স্ট্রিটের একটি প্লাইউডের দোকানে প্রথমে আগুন লাগে। বুধবার সকাল ১১টা নাগাদ ওই দোকানে আগুনের ফুলকি দেখতে পান কর্মীরা। তড়িঘড়ি তাঁরা দোকান ছেড়ে বাইরে বেরিয়ে আসেন। দোকানে থাকা অগ্নিনির্বাপক যন্ত্র দিয়ে আগুন নেবানোর চেষ্টা করেন কর্মীরাই। কিন্ত জোরালো উত্তুরে হাওয়ায় দ্রুত ছড়িয়ে পড়ছে আগুন। এলাকাটি ঘন জনবসতিপূর্ণ।খবর পেয়ে ঘটনাস্থলে দমকলবাহিনী। ঘিঞ্জি এলাকা হওয়ায় আগুন নিয়ন্ত্রণে আনতে বেগ পেতে হচ্ছে দমকলকর্মীদের। আতঙ্কে এলাকাবাসী।ওই দোকান সংলগ্ন এলাকায় লোকবসতি রয়েছে। পর পর রয়েছে আবাসন। দোকানের পাশেই থাকা এক আবাসনের বাসিন্দাদের দাবি, আগুন তাঁদের বহুতলেও ছড়িয়েছে। চিন্তা বাড়াচ্ছে দোকানের ভিতরে থাকা জিনিসপত্র। সূত্রের খবর, দোকানের মধ্যে রয়েছে একাধিক আসবাব-সহ বিপুল দাহ্য পদার্থ। প্রায় এক ঘণ্টা পরেও আগুনের উৎসস্থলে পৌঁছোতে পারেননি দমকলকর্মীরা। বাইরে থেকে আগুন কিছুটা নিয়ন্ত্রণে আনার চেষ্টা করছেন।